Document ID: 31989R2167

*****
ΚΑΝΟΝΙΣΜΟΣ (ΕΟΚ) αριθ. 2167/89 ΤΟΥ ΣΥΜΒΟΥΛΙΟΥ
της 18ης Ιουλίου 1989
που καθορίζει κατώφλιο παρεμβάσεως για τα πορτοκάλια στην Ισπανία για την περίοδο 1988/89
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1119/89 (2), και ιδίως το άρθρο 16β παράγραφος 2,
την πρόταση της Επιτροπής,
Εκτιμώντας:
ότι ο κανονισμός (ΕΟΚ) αριθ. 2240/88 του Συμβουλίου της 19ης Ιουλίου 1988 για τον καθορισμό, όσον αφορά τα ροδάκινα, τα λεμόνια και τα πορτοκάλια, των κανόνων εφαρμογής του άρθρου 16β του κανονισμού (ΕΟΚ) αριθ. 1035/72 περί κοινής οργανώσεως αγοράς στον τομέα των οπωροκηπευτικών (3), όπως τροποποιήθηκε από τον κανονισμό (ΕΟΚ) αριθ. 1521/89 (4), καθορίζει για τα πορτοκάλια κατώφλιο παρεμβάσεως στην Κοινότητα με τη σύνθεσή της στις 31 Δεκεμβρίου 1985·
ότι στην Ισπανία κατά την διάρκεια της περιόδου 1988/89 έχουν αγοραστεί στην παρέμβαση πορτοκάλια· ότι πρέπει ως εκ τούτου να καθοριστεί επίσης κατώφλιο παρεμβάσεως για το προϊόν αυτό στην Ισπανία·
ότι, για τον καθορισμό του κατωφλίου αυτού και για να προσδιοριστούν οι επιπτώσεις από την υπέρβασή του, πρέπει να ακολουθούνται τα κριτήρια που χρησιμοποιήθηκαν για την Κοινότητα με την σύνθεσή της στις 31 Δεκεμβρίου 1985,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Στο πλαίσιο της περιόδου εμπορία 1988/89 καθορίζεται στην Ισπανία κατώφλιο παρεμβάσεως για τα πορτοκάλια, σε ποσοστό 15 % της μέσης παραγωγής που προσδιορίζεται για την κατανάλωση σε νωπή κατάσταση, των πέντε τελευταίων περιόδων εμπορίας για τις οποίες υπάρχουν διαθέσιμα στοιχεία.
2. Η Επιτροπή θεσπίζει το κατώφλιο παρεμβάσεως που αναφέρεται στην παράγραφο 1 με τη διαδικασία που προβλέπεται στο άρθρο 33 του κανονισμού (ΕΟΚ) αριθ. 1035/72.
Άρθρο 2
Όταν οι ποσότητες των πορτοκαλιών που προσκομίζονται στην παρέμβαση στην Ισπανία κατά την διάρκεια της περιόδου εμπορίας 1988/89 υπερβαίνουν το κατώφλιο που ορίζεται στο άρθρο 1, οι θεσμικές τιμές που εφαρμόζονται στην Ισπανία για την περίοδο εμπορίας 1989/90 μειώνονται κατά 1 % ανά μερίδα υπερβάσεως εκ 18 100 τόνων.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Ιουλίου 1989.

Labels: 18
17
6